CELEX: 62010TN0267
Language: lt
Date: 2010-06-16 00:00:00
Title: Byla T-267/10: 2010 m. birželio 16 d. pareikštas ieškinys byloje Vienos federalinė žemė prieš Komisiją

28.8.2010   
            
            
               LT
            
            
               Europos Sąjungos oficialusis leidinys
            
            
               C 234/42
            
         2010 m. birželio 16 d. pareikštas ieškinys byloje Vienos federalinė žemė prieš Komisiją
   
   (Byla T-267/10)
   ()
   2010/C 234/76
   Proceso kalba: vokiečių
   
      Šalys
   
   
      Ieškovė: Vienos federalinė žemė, atstovaujama advokato W.-G. Scharf
   
      Atsakovė: Europos Komisija
   
      Ieškovės reikalavimai
   
   
               —
            
            
               Panaikinti 2010 m. kovo 25 d. sprendimą.
            
         
               —
            
            
               Pripažinti, kad Europos Komisija pažeidė Reglamentą (EB) Nr. 1049/2001 (1), nes ieškovė gavo ne visus prašomus dokumentus dėl Mochovco branduolinės jėgainės 3 ir 4 blokų statybos, taigi Komisija nesiėmė atitinkamų veiksmų pagal SESV 265 straipsnį, todėl Reglamento Nr. 1049/2001 3 dalies pažeidimas yra niekinis.
            
         
               —
            
            
               Priteisti iš Komisijos visas ieškovės, Vienos federalinės žemės, bylinėjimosi išlaidas.
            
         
      Ieškinio pagrindai ir pagrindiniai argumentai
   
   Ieškovė ginčija 2010 m. kovo 25 d. Komisijos sprendimą, kuriuo nutraukta jos skundo dėl Mochovco branduolinės jėgainės Slovakijoje 3 ir 4 blokų užbaigimo nagrinėjimo procedūra. Be to, ieškovė priekaištauja, kad ji iš Komisijos gavo ne visus prašomus dokumentus dėl Mochovco branduolinės jėgainės 3 ir 4 blokų statybos ir kad Komisija nesiėmė atitinkamų veiksmų pagal SESV 265 straipsnį.
   Pagrįsdama savo ieškinį ieškovė nurodo, kad priimdama 2010 m. kovo 25 d. sprendimą Komisija pažeidė Direktyvą 2003/35/EB (2) ir pagrindinę teisę, įtvirtintą Europos Sąjungos pagrindinių teisių chartijos 37 straipsnyje.
   Dėl savo prašymo suteikti informaciją ieškovė teigia, kad netinkamas Komisijos elgesys pažeidžia Pagrindinių teisių chartijos 42 straipsnį. Be to, buvo pažeistas Reglamento Nr. 1049/2001 7 straipsnis.
   Be to, ieškovė mano, kad, nesiimdama veiksmų dėl skundo ir prašymo suteikti informacijos, Komisija taip pat pažeidė EAEB sutartyje įtvirtintas ir Teisingumo Teismo 2009 m. spalio 27 d. Sprendime ČEZ (C-115/08, dar nepaskelbta Rinkinyje) detalizuotas pareigas veikti.
   
      (1)  2001 m. gegužės 30 d. Europos Parlamento ir Tarybos reglamentas (EB) Nr. 1049/2001 dėl galimybės visuomenei susipažinti su Europos Parlamento, Tarybos ir Komisijos dokumentais (OL L 145, p. 43; 2004 m. specialusis leidimas lietuvių k., 1 sk., 3 t., p. 331).
   
      (2)  2003 m. gegužės 26 d. Europos Parlamento ir Tarybos direktyva 2003/35/EB nustatanti visuomenės dalyvavimą rengiant tam tikrus su aplinka susijusius planus ir programas ir iš dalies keičianti Tarybos direktyvas 85/337/EEB ir 96/61/EB dėl visuomenės dalyvavimo ir teisės kreiptis į teismus (OL L 156, p. 17; 2004 m. specialusis leidimas lietuvių k., 15 sk., 7 t., p. 466).